## Opći uvjeti ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

### NN 125/2007 (5.12.2007.), Opći uvjeti ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

# HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

**3590**

Na osnovi članka 42. i članka 47. podstavka 4. Zakona o zdravstvenom osiguranju
zaštite zdravlja na radu (»Narodne novine«, broj 85/06.), članka 295. Zakona o
obveznim odnosima (»Narodne novine«, broj 35/05.) i članka 25. točke 3. Statuta
Hrvatskog zavoda za zdravstveno osiguranje zaštite zdravlja na radu (»Narodne
novine«, broj 90/07. i 112/07) Upravno vijeće Hrvatskog zavoda za zdravstveno
osiguranje zaštite zdravlja na radu, na 8. sjednici održanoj 22. studenog 2007.
godine donijelo je

## OPĆE UVJETE

### UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

I. OPĆE ODREDBE

Članak 1.

Općim uvjetima ugovora o provođenju zdravstvene zaštite iz obveznog zdravstvenog
osiguranja zaštite zdravlja na radu (u daljnjem tekstu: Opći uvjeti) utvrđuju se
vrste, opseg, kvaliteta i rokovi za ostvarivanje ugovorene zdravstvene zaštite
prema standardima i normativima za pojedine djelatnosti na razini primarne,
specijalističko-konzilijarne i bolničke zdravstvene zaštite, a u skladu s
odredbama Pravilnika o standardima i normativima prava na zdravstvenu zaštitu iz
obveznog zdravstvenog osiguranja zaštite zdravlja na radu(u daljnjem tekstu:
Pravilnik o standardima) i Odluke o osnovama za sklapanje ugovora o provođenju
zdravstvene zaštite iz obveznog zdravstvenog osiguranja zaštite zdravlja na radu
(u daljnjem tekstu: Odluka o ugovaranju).
Ugovor o provođenju zdravstvene zaštite sklapa se između Hrvatskog zavoda za
zdravstveno osiguranje zaštite zdravlja na radu (u daljnjem tekstu: Zavod) i
zdravstvenih ustanova, trgovačkih društava koja u svom sastavu imaju djelatnost
medicine rada te specijalista medicine rada u privatnoj praksi, u skladu sa
Zakonom o zdravstvenom osiguranju zaštite zdravlja na radu (u daljnjem tekstu:
Zakon), Zakonom o zdravstvenoj zaštiti, drugim propisima i općim aktima Zavoda.

II. OPĆI UVJETI UGOVORA ZA SVE RAZINE ZDRAVSTVENE DJELATNOSTI

*1. Odnos Općih uvjeta i ugovora*
Članak 2.

Ugovorne strane iz članka 1. stavka 2. ovih Općih uvjeta suglasne su da su ovi
Opći uvjeti sastavni dio među njima sklopljenog ugovora o provođenju zdravstvene
zaštite iz obveznog zdravstvenog osiguranja zaštite zdravlja na radu (u daljnjem
tekstu: ugovor).
Ugovorne strane suglasne su da ovi Opći uvjeti stupaju na snagu s danom kada su
zdravstvena ustanova, trgovačko društvo koje u svom sastavu ima djelatnost
medicine rada te specijalist medicine rada u privatnoj praksi potpisali ugovor
te da se primjenjuju tijekom ugovornog razdoblja.
Ugovorne strane su suglasne da se u slučaju neslaganja pojedinih odredaba ovih
Općih uvjeta i odredaba sklopljenog ugovora iz stavka 1. ovog članka primjenjuju
odredbe ugovora.
Zdravstvena ustanova, trgovačko društvo koje u svom sastavu ima djelatnost
medicine rada te specijalist medicine rada u privatnoj praksi (u daljnjem
tekstu: ugovorni subjekt Zavoda) potpisivanjem ugovora postaju ugovorni subjekti
Zavoda i obvezni su na vidljivom mjestu istaknuti natpis s logotipom Zavoda:
»Ugovorna zdravstvena ustanova«, »Ugovorno trgovačko društvo«, »Ugovorni
specijalist medicine rada privatne prakse«, odnosno »Ugovorni subjekt«, a koji
će prilikom potpisivanja ugovora preuzeti od Zavoda.
Ugovorni subjekt Zavoda obvezuje se da neće ugovor sklopljen sa Zavodom
koristiti kao osiguranje za otplatu duga po osnovi dobivenog kredita od banaka i
drugih novčarskih pravnih subjekata, novčano-kreditnih zadruga, štedionica i
slično, odnosno od pojedinaca, niti da će dati pristanak da sredstva ostvarena
temeljem ugovora budu predmet zapljene u svrhu podmirenja njihovog dugovanja u
skladu sa člankom 183. i 183.a. Ovršnog zakona, osim iznosa sredstava do
maksimalno 1/3 mjesečne osnovice za obračun doprinosa za obvezna osiguranja u
skladu sa Zakonom o doprinosima za obvezna osiguranja umanjenog za iznose
obveznih doprinosa, poreza i prireza.

*2. Provođenje mjera zdravstvene zaštite*
Članak 3.

Ugovorni subjekt Zavoda obvezuje se u potpunosti provoditi mjere zdravstvene
zaštite iz obveznog zdravstvenog osiguranja zaštite zdravlja na radu na svojoj
razini zdravstvene djelatnosti utvrđene Planom i programom mjera zdravstvene
zaštite iz obveznog zdravstvenog osiguranja zaštite zdravlja na radu (u daljnjem
tekstu: Plan i program mjera) i postupati u skladu s odredbama Zakona, Zakona o
zdravstvenoj zaštiti, međudržavnim ugovorima o socijalnom osiguranju, posebnim
propisima i općim aktima Zavoda.
Zavod se obvezuje ugovoru priložiti popis propisa iz stavka 1. ovog članka
važećih u trenutku potpisivanja ugovora, te kontinuirano tijekom važenja ugovora
obavještavati ugovornog subjekta Zavoda o njihovim izmjenama.

*3. Radno vrijeme*
Članak 4.

Ugovorni subjekt Zavoda obvezuje se u skladu s Naredbom o obveznom isticanju
oznake o početku i završetku radnog vremena zdravstvenih ustanova i privatnih
zdravstvenih djelatnika (u daljnjem tekstu: Naredba), na vidljivom mjestu
istaknuti radno vrijeme svih ordinacija i dijagnostičkih službi ustanove, a
privatnik radno vrijeme ordinacije, laboratorija odnosno ljekarne koje mora biti
usklađeno s odredbama Zakona o zdravstvenoj zaštiti i Pravilnika o radnom
vremenu u zdravstvenim ustanovama koje imaju sklopljen ugovor o provođenju
zdravstvene zaštite s Hrvatskim zavodom za obvezno zdravstveno osiguranje (u
daljnjem tekstu: Pravilnik o radnom vremenu), s obvezno naznačenim imenom i
prezimenom voditelja ordinacije.
Ugovorni subjekt Zavoda obvezuje se organizirati radno vrijeme u skladu s
odredbama Zakona o zdravstvenoj zaštiti, ovisno o razini zdravstvene
djelatnosti, na način da je osiguranim osobama Zavoda osigurano kontinuirano
pružanje zdravstvene zaštite.

*4. Zdravstvena zaštita osnovom međudržavnih ugovora o socijalnom osiguranju*
Članak 5.

Ugovorni subjekt Zavoda obvezuje se za izvršenu zdravstvenu zaštitu na svim
razinama zdravstvene djelatnosti sačiniti račune u skladu s odredbom članka 45.
Odluke o ugovaranju, te ih dostaviti Zavodu.
Za osigurane osobe iz članka 9. Odluke o ugovaranju osigurane u Zavodu prema
Zakonu o zdravstvenoj zaštiti stranaca u Republici Hrvatskoj, pružena
zdravstvena zaštita plaća se prema odredbama članka 35. Odluke o ugovaranju, tj.
visinom cijene za pojedinu uslugu, a ugovorni subjekt Zavoda se obvezuje da će
za osigurane osobe koje koriste zdravstvenu zaštitu osnovnom međudržavnih
ugovora dostaviti Zavodu račune na način utvrđen stavkom 1. ovog članka.
Kada je zdravstvena zaštita pružena osobama koje privremeno borave u Republici
Hrvatskoj iz članka 9. Odluke o ugovaranju u svezi sa zbrinjavanjem hitnog
medicinskog stanja (hitna medicinska pomoć), Zavod se obvezuje izvršenu uslugu
platiti ugovornom subjektu Zavoda osnovom pojedinačnih računa ispostavljenih na
način propisan ovim člankom u roku od 90 dana od dana njihova zaprimanja, a
nakon provedene formalne računske i medicinske provjere.
Ugovorne strane suglasne su da Zavod ima pravo, ako provjerom računa utvrdi
određene nedostatke, neispravnosti i neusuglašenosti s odredbama ugovora i općih
akata Zavoda, vratiti račune na ispravak, u kojem slučaju novi rok naplate
ispravljenih računa počinje teći od njihova ponovnog zaprimanja u Zavodu.

*5. Provođenje ugovorene zdravstvene zaštite*
Članak 6.

Ugovorni subjekt Zavoda je suglasan da Zavod ima pravo u slučajevima kada je od
strane ugovornog subjekta Zavoda, odnosno od njegovog zdravstvenog radnika
osigurana osoba upućena da osobno o svom trošku nabavi lijek utvrđen Odlukom o
utvrđivanju Osnovne liste lijekova Hrvatskog zavoda za obvezno zdravstveno
osiguranje (u daljnjem tekstu: Osnovna lista lijekova), odnosno po izboru
osigurane osobe lijek s Dopunske liste lijekova za koji osigurana osoba
ispunjava uvjete propisane općim aktima Hrvatskog zavoda za obvezno zdravstveno
osiguranje, potrošni ili ugradbeni materijal, odnosno obavi dijagnostičku
pretragu ili pregled koji su bili obvezni osigurati, odnosno provesti u okviru
ugovorene zdravstvene zaštite, kao i u slučaju kada osiguranoj osobi nisu
pružili zdravstvenu zaštitu iz članka 28., 29. i 30. Odluke o ugovaranju u
propisanom roku od dana njezinog prvog javljanja, ugovornom subjektu Zavoda,
umanjiti ugovoreni iznos sredstava za ugovorenu zdravstvenu zaštitu, odnosno
umanjiti iznos u prvom dospjelom računu za izvršenu zdravstvenu zaštitu za iznos
koji je vraćen osiguranoj osobi na osnovi rješenja Zavoda.
Zavod je obvezan prije donošenja rješenja o povratu troškova zdravstvene zaštite
osiguranoj osobi zatražiti pisano očitovanje ugovornog subjekta Zavoda na
okolnosti iz stavka 1. ovog članka.
Ugovorni subjekt Zavoda obvezuje se očitovanje iz stavka 2. ovog članka
dostaviti Zavodu najkasnije u roku od 8 dana od dana zaprimanja zahtjeva Zavoda.
Zavod se obvezuje prije umanjenja iznosa sredstava koji je vraćen osiguranoj
osobi ugovornom subjektu Zavoda dostaviti o tome pisanu obavijest.

*6. Redovne izmjene ugovora tijekom ugovornog razdoblja*
Članak 7.

Ugovorne strane su suglasne da će se sva pitanja iz ugovornog odnosa koja bi
imala za posljedicu izmjenu ili dopunu ugovora uređivati dodacima ugovoru.
Ugovorne strane su suglasne da se, iznimno, u slučaju promjene cijena
zdravstvene zaštite utvrđene Odlukom o ugovaranju tijekom ugovornog razdoblja
novčani iznosi cijena zdravstvene zaštite iz ugovora ne mijenjaju dodacima
ugovoru već da se novoutvrđeni iznosi cijena neposredno primjenjuju od dana
primjene izmijenjenih odredaba Odluke o ugovaranju.

*7. Rješavanje prijepornih pitanja*
Članak 8.

Ugovorne strane suglasne su da će se sva prijeporna pitanja proizišla iz
ugovornog odnosa rješavati dogovorno.
Ugovorne strane suglasne su da se u slučaju nemogućnosti dogovora prijeporna
pitanja rješavaju putem arbitraže, osim u slučajevima ugovorom propisanog
trenutačnog raskida ugovora.
Ugovorne strane suglasne su da arbitražu iz stavka 2. ovog članka sačinjavaju
dva predstavnika Zavoda, jedan predstavnik nadležne komore i jedan predstavnik
ugovornog subjekta Zavoda.
Ugovorne strane suglasne su da predsjednika arbitraže imenuje ministar nadležan
za zdravstvo.
Ugovorne strane suglasne su da pokretanje postupka pri arbitraži ne prekida rok
utvrđen za raskid ugovora, osim ako se ugovorne strane nakon donijete odluke
arbitraže ne dogovore drukčije.
Ugovorne strane suglasne su da odluka arbitraže obvezuje ugovorne strane.
Ugovorna strana nezadovoljna odlukom arbitraže može u roku od 30 dana od dana
donošenja odluke pokrenuti sudski spor pri nadležnom sudu.

Članak 9.

Odredbe članka 2. do 8. ovih Općih uvjeta u svezi s pravima i obvezama ugovornih
subjekata Zavoda obvezuju ugovorne subjekte Zavoda na svim razinama zdravstvene
djelatnosti.

III. PRIMARNA RAZINA ZDRAVSTVENE DJELATNOSTI

*1. OPĆI UVJETI UGOVORA ZA SVE DJELATNOSTI PRIMARNE ZDRAVSTVENE ZAŠTITE

1.1. Osiguranje zamjene*
Članak 10.

Ugovorna zdravstvena ustanova (u daljnjem tekstu: ustanova) obvezuje se da će u
slučaju spriječenosti svojih radnika, doktora specijaliste medicine rada u
obavljanju ugovorenih zdravstvenih djelatnosti osigurati zamjenu, te unaprijed,
odnosno odmah po saznaju o tome izvijestiti područnu službu odnosno ispostavu
Zavoda nadležnu prema sjedištu ustanove.
Ugovorni zdravstveni radnik privatne prakse (u daljnjem tekstu: privatnik)
obvezuje se da će u slučaju svoje spriječenosti u provođenju ugovorene
zdravstvene zaštite osigurati zamjenu u skladu s odredbom članka 148. Zakona o
zdravstvenoj zaštiti, te unaprijed, odnosno odmah po saznaju o tome izvijestiti
nadležnu područnu službu odnosno ispostavu Zavoda.

*1.2. Osiguranje potrebnih lijekova*
Članak 11.

Ustanova za svoje radnike doktore medicine rada, odnosno privatnik, obvezuje se
za provođenje ugovorene zdravstvene zaštite iz obveznog zdravstvenog osiguranja
zaštite zdravlja na radu osigurati osiguranim osobama lijekove koji su utvrđeni
Osnovnom listom lijekova, a koji se mogu primjenjivati na razini primarne
zdravstvene zaštite i označeni su oznakom (++), a ne mogu se propisivati na
recept.
Za lijekove iz stavka 1. ovog članka Zavod se obvezuje platiti ustanovi, odnosno
privatniku cijenu lijeka utvrđenu Osnovnom listom lijekova, a na osnovi
ispostavljenog računa i obrazloženja o medicinskoj opravdanosti primjene lijeka.
Ustanova, odnosno privatnik obvezuju se u svakom trenutku na zahtjev ovlaštenog
radnika Zavoda omogućiti uvid u dokumentaciju o izvršenoj nabavi tog potrošnog
materijala, odnosno lijekova.

*1.3. Propisivanje lijekova*
Članak 12.

Ustanova za svoje radnike, doktore medicine rada, odnosno privatnik obvezuju da
će se prilikom propisivanja lijekova pridržavati odredaba članka 19. Odluke o
ugovaranju.
Ustanova za svoje radnike, doktore medicine rada, odnosno privatnik obvezuju se
da će se prilikom propisivanja lijekova na recept pridržavati smjernica iz
Osnovne liste lijekova, odnosno Dopunske liste lijekova i potvrđenih kliničkih
smjernica.
Ustanova za svoje radnike, doktore medicine rada, odnosno privatnik obvezuju se
da neće osiguranoj osobi koji se nalazi na bolničkom liječenju propisivati
lijekove na recept.
Ustanova za svoje radnike, doktore medicine rada, odnosno privatnik obvezuju se
da neće osiguranoj osobi koja je uključena u klinička ispitivanja lijekova, na
teret obveznog zdravstvenog osiguranja zaštite zdravlja na radu propisivati
lijekove i dijagnostičke postupke koji su vezani uz ta klinička ispitivanja.

Članak 13.

Ustanova za svoje radnike, doktore medicine rada, odnosno privatnik obvezuju se
da će osiguranoj osobi, u pravilu, propisati na recept lijek utvrđen Osnovnom
listom lijekova za koje osigurana osoba ispunjava propisane medicinske
indikacije.
Ustanova za svoje radnike, doktore medicine rada, odnosno privatnik obvezuju se
da neće osiguranoj osobi propisati na recept lijek utvrđen Dopunskom listom
lijekova bez njezinog pristanka, odnosno da neće osiguranoj osobi uskratiti
propisivanje lijeka utvrđenog Dopunskom listom lijekova ako se je osigurana
osoba opredijelila za lijek s Dopunske liste lijekova te ako ispunjava propisane
medicinske indikacije.
Ustanova za svoje radnike, doktore medicine rada, odnosno privatnik obvezuju se
da će u slučaju propisivanja lijeka s Dopunske liste lijekova prema
opredjeljenju osigurane osobe upoznati osiguranu osobu o njezinoj obvezi
plaćanja doplate u visini razlike cijene u odnosu na cijenu ekvivalentnog lijeka
utvrđenog Osnovnom listom lijekova.

*1.4. Recepti i uputnice*
Članak 14.

Zavod se obvezuje za svaki ugovoreni tim doktora medicine rada, osnovom
ugovorene vrste djelatnosti i ugovorenog broja osiguranih osoba, izdavati za
polugodišnja razdoblja, počevši od dana potpisivanja ugovora, potreban broj
brojčano označenih tiskanica recepata i uputnica, utvrđenih u članku 20.
Pravilnika o standardima.
Ustanova za svoje radnike, doktore medicine rada, odnosno privatnik obvezuju se
pratiti broj izdanih uputnica za specijalističko-konzilijarnu i bolničku
zdravstvenu zaštitu po osiguranim osobama na posebnim tiskanicama dnevnih i
mjesečnih izvješća.
Ustanova za svoje radnike, doktore medicine rada, odnosno privatnik obvezuju se
da će na tiskanicama recepata i uputnica upisivati sve tražene podatke i to
točno, punim nazivom, čitljivo, tintom ili kemijskom olovkom plave ili crne
boje, odnosno računalnim ispisom.
Ustanova za svoje radnike, doktore medicine rada, odnosno privatnik obvezuju se
da će tiskanicu uputnice osiguranoj osobi izdati za najbližu ugovornu
zdravstvenu ustanovu, ugovorno trgovačko društvo odnosno ugovornog zdravstvenog
radnika privatne prakse, u pravilu, prema mjestu rada osigurane osobe koji ima
ugovorenu traženu zdravstvenu zaštitu sa Zavodom i koji s obzirom na cjelokupno
zdravstveno stanje osigurane osobe istu može pružiti, te da će na tiskanici
uputnice upisati točan naziv i adresu ugovorne zdravstvene ustanove, ugovornog
trgovačkog društva odnosno ugovorne ordinacije privatne prakse kamo upućuje
osiguranu osobu i datum izdavanja uputnice.
Zavod se obvezuje da će doktorima medicine rada na osnovi pisanog zahtjeva
ustanove za svoje radnike, odnosno privatnika, te uz suglasnost ovlaštenog
radnika područne službe Zavoda, u medicinski opravdanim slučajevima, odobriti
izdavanje dodatne količine tiskanica uputnica, odnosno recepata.
Ustanova za svoje radnike, doktore medicine rada, odnosno privatnik obvezuju se
da će pogrešno ispunjene tiskanice recepata i uputnica vratiti područnoj službi
Zavoda uz mjesečno izvješće.

*1.5. Uputnica za laboratorijsku dijagnostiku na razini primarne zdravstvene
zaštite*
Članak 15.

Ustanova za svoje radnike, doktore medicine, odnosno privatnik obvezuju se da će
osigurane osobe upućivati na pretrage primarne laboratorijske dijagnostike putem
tiskanice »Uputnica za laboratorij primarne zdravstvene zaštite« koja je
sastavni dio ovih Općih uvjeta.

*1.6. Nalozi za sanitetski prijevoz*
Članak 16.

Zavod se obvezuje tijekom ugovornog razdoblja izdavati ustanovi za njezine
radnike, doktore medicine rada, odnosno privatniku potreban broj brojčano
označenih tiskanica naloga za sanitetski prijevoz.
Ustanova za svoje radnike, doktore medicine rada, odnosno privatnik obvezuju se
da će pogrešno ispunjene tiskanice naloga za sanitetski prijevoz vratiti
područnoj službi Zavoda uz mjesečno izvješće.

*1.7. Organiziranje prikupljanja laboratorijskih uzoraka*
Članak 17.

Ustanova za svoje radnike doktore medicine rada, odnosno privatnik i Zavod
suglasni su da doktor medicine, odnosno privatnik može dogovorno s
medicinsko-biokemijskim laboratorijem, koji provodi laboratorijske usluge na
razini primarne zdravstvene zaštite na području ustanove, odnosno ordinacije
privatnika, u ordinaciji doktora medicine organizirati vađenje krvi, odnosno
prikupljanje laboratorijskih uzoraka.
Medicinsko biokemijski laboratorij iz stavka 1. ovog članka obvezuje se za
vađenje krvi, odnosno prikupljanje laboratorijskih uzoraka osigurati
odgovarajući broj vacutainera, odnosno drugoga odgovarajućeg potrošnog
materijala, kao i dnevni prijevoz prikupljenih uzoraka iz ordinacije doktora
medicine rada u laboratorij.

*1.8. Zdravstvena zaštita na osnovi međunarodnih ugovora o socijalnom osiguranju*
Članak 18.

Ustanova, odnosno privatnik obvezuju se za izvršenu zdravstvenu zaštitu u skladu
s odredbama članka 9. Odluke o ugovaranju sačiniti pojedinačne račune u skladu s
odredbama članka 45. Odluke o ugovaranju, te ih dostaviti Zavodu do 5. u mjesecu
za prethodni mjesec na daljnju obradu radi izvršavanja obveza Zavoda u skladu sa
sklopljenim međunarodnim ugovorima o socijalnom osiguranju.
Za osigurane osobe iz članka 9. Odluke o ugovaranju osigurane u Zavodu prema
Zakonu o zdravstvenoj zaštiti stranaca u Republici Hrvatskoj pružena zdravstvena
zaštita plaća se prema odredbama članka 35. Odluke o ugovaranju, tj. visinom
cijene za pojedinu uslugu, a ustanova, odnosno privatnik obvezni su radi
evidencije troškova dostavljati Zavodu račune na način utvrđen stavkom 1. ovog
članka.
Za osigurane osobe iz članka 9. Odluke o ugovaranju koje privremeno borave u
Republici Hrvatskoj računi se ispostavljaju na način kako je to utvrđeno u
članku 5. stavku 3. ovih Općih uvjeta.

*1.9. Izviješća*
Članak 19.

Ustanova, odnosno privatnik obvezuju se za ugovorene djelatnosti zdravstvene
zaštite zdravlja na radu uredno voditi svu potrebnu dokumentaciju.
Radi praćenja rada, ustanova za svoje zdravstvene radnike, odnosno privatnik
obvezuju se da će voditi dnevna izvješća prema šiframa iz Popisa postupaka, te
na osnovi njih sastavljati mjesečna izvješća i dostavljati ih područnoj službi
Zavoda najkasnije do 5. u mjesecu za prethodni mjesec.
Dnevna i mjesečna izvješća ispunjavaju se na posebnim tiskanicama.
Ustanova, odnosno privatnik obvezuju se u mjesečno izvješće unijeti i podatke o
utrošku novčanih sredstava za lijekove iz članka 11. stavka 2. ovih Općih
uvjeta.

2. OPĆI UVJETI UGOVORA ZA POJEDINE DJELATNOSTI ZAŠTITE ZDRAVLJA NA RADU NA
PRIMARNOJ RAZINI

*2.1 Timovi medicine rada*
2.1.1. Praćenje stope bolovanja

Članak 20.

Ustanova za svoje radnike doktore medicine rada, trgovačko društvo odnosno
privatnici obvezuju se pri određivanju dužine trajanja bolovanja za slučaj
ozljede na radu i profesionalne bolesti postupati prema pravilima liječničke
struke i pridržavati se odredaba Pravilnika o rokovima najduljeg trajanja
bolovanja ovisno o vrsti bolesti (u daljnjem tekstu: Pravilnik o bolovanju)
vodeći pri tome računa o obliku i tijeku bolesti, odnosno zahvaćenosti organa,
organskog sustava, općem stanju i tjelesnoj kondiciji osigurane osobe, te o
radnim uvjetima i zahtjevima osiguranikova radnog mjesta.
Ustanova, trgovačko društvo odnosno privatnik obvezuju se u djelatnosti medicine
rada pratiti ukupnu stopu bolovanja za koju se naknada plaće za bolovanje
isplaćuje na teret sredstava Zavoda na tiskanici »Izvješće o stopi bolovanja«,
koja je sastavni dio ovih Općih uvjeta.
Radi praćenja stope bolovanja i promptnog poduzimanja odgovarajućih mjera u
slučaju izrazitijeg porasta stope bolovanja, koja bi se mogla odraziti na
planirane izdatke Zavoda prema toj osnovi, a u skladu s ugovornim obvezama
ustanova, trgovačko društvo odnosno privatnik u djelatnosti medicine rada
obvezuju se voditi računa da prosječna ukupna stopa bolovanja zbog ozljeda na
radu i profesionalnih bolesti, iskazana po tromjesečnim razdobljima tijekom
godine za svaki tim, neće biti viša od 0,35%. Za nastala prekoračenja ustanova
za svoje radnike ugovorne doktore medicine rada, trgovačko društvo odnosno
privatnik obvezuju se priložiti obrazloženje.

2.1.2. Zbrinjavane osigurane osobe – teškog bolesnika

Članak 21.

Ustanova za svoje radnike doktore medicine rada, trgovačko društvo odnosno
privatnik obvezuju se da će nakon primitka obavijesti ugovorne bolničke
zdravstvene ustanove o datumu otpuštanja osigurane osobe s bolničkog liječenja
zbog ozljede na radu ili profesionalne bolesti, kada se radi o teškom bolesniku
za kojeg je potrebno utvrditi uvjete i način daljnjeg pružanja zdravstvene
zaštite kod kuće, odmah, a najkasnije u roku od 24 sata od dana otpusta iz
bolnice uputiti patronažnu sestru osiguranoj osobi.
Ustanova se obvezuje da će patronažna sestra, radnik ustanove, sastaviti pisano
izvješće o stanju osigurane osobe kojim ujedno, ako postoji potreba, utvrđuje
plan zdravstvene njege koji odmah dostavlja ugovornom doktoru medicine rada koji
nakon obavljene kućne posjete daje prijedlog za provođenje zdravstvene njege u
kući.
Izvješće o stanju osigurane osobe, te plan početka odnosno produženja
zdravstvene njege patronažna sestra upisuje u tiskanicama »Izvješće/plan
patronažne sestre« koje su sastavni dio ovih Općih uvjeta.
Ustanova za svoje radnike doktore medicine rada, trgovačko društvo odnosno
privatnik obvezuju se da će nakon što na osnovi izvršenog pregleda i utvrđenog
medicinskog stanja osigurane osobe utvrde potrebu za provođenjem zdravstvene
njege u kući, uputiti prijedlog za provođenje zdravstvene njege u kući na
odobrenje ovlaštenom doktoru Zavoda u kojem obvezno, u skladu s općim aktom
Zavoda o uvjetima i načinu ostvarivanja prava na zdravstvenu njegu u kući,
predlaže postupke zdravstvene njege u kući u skladu s Popisom postupaka, te
određuje vremensko razdoblje provođenja zdravstvene njege.
Ustanova za svoje radnike doktore medicine rada, trgovačko društvo odnosno
privatnik obvezuju se da će prijedlog za provođenje zdravstvene njege u kući
uputiti ovlaštenom doktoru Zavoda putem člana obitelji osigurane osobe, odnosno
putem osobe koja skrbi o osiguranoj osobi.
Ustanova za svoje radnike doktore medicine rada, trgovačko društvo odnosno
privatnik obvezuju se da će svaku propisanu, te odobrenu zdravstvenu njegu od
strane ovlaštenog doktora Zavoda prijaviti nadležnoj patronažnoj službi, a za
provođenje zdravstvene njege odrediti ustanovu, odnosno privatnika ugovorene za
područje tog grada, odnosno općine.

2.1.3. Ispostavljanje posebnih pojedinačnih računa

Članak 22.

Ustanova za svoje doktore medicine rada, trgovačko društvo odnosno privatnik
obvezuju se pojedinačne račune iz članka 5. ovih Općih uvjeta dostavljati Zavodu
do 5. u mjesecu za prethodni mjesec radi izvršavanja obveza Zavoda prema
međunarodnim ugovorima o socijalnom osiguranju za slučajeve iz članka 5. ovih
Općih uvjeta.

*2.2. Patronažna zdravstvena zaštita*
2.2.1. Obveze ustanove-patronažne sestre

Članak 23.

Ustanova se obvezuje patronažnu zdravstvenu zaštitu provoditi u skladu s
programom mjera patronažne zdravstvene zaštite utvrđenom Planom i programa mjera
iz obveznog zdravstvenog osiguranja, a u skladu s općim aktom Zavoda o uvjetima
i načinu ostvarivanja prava na zdravstvenu njegu u kući.
Ustanova se obvezuje utvrditi raspored nadležnosti svake pojedine patronažne
sestre na način da definira zemljopisno područje (grad, gradska četvrt, ulica,
općina, naselje) na kojem će obavljati svoju djelatnost.
Ustanova se obvezuje da će patronažna sestra o svom radu izvještavati ugovornog
doktora medicine rada na tiskanici iz članka 21. ovih Općih uvjeta.
Ustanova se obvezuje voditi računa da patronažna sestra kontrolira provedbu
zdravstvene njege, te da, ovisno o utvrđenom socijalnom statusu osigurane osobe,
po potrebi izvijesti i socijalnu službu kako bi poduzela mjere iz svoje
nadležnosti.
Ustanova se obvezuje da će patronažna sestra »Mjesečno izvješće o provedenoj
zdravstvenoj njezi u kući« iz članka 28. ovih Općih uvjeta koje joj dostavlja
ugovorna zdravstvena ustanova, odnosno privatnik koji je proveo zdravstvenu
njegu, proslijediti ugovornom doktoru medicine rada.

2.2.2. Izviješća

Članak 24.

Ustanova se obvezuje uredno voditi svu potrebnu dokumentaciju, te sastavljati i
dostavljati izvješća Zavodu u skladu s člankom 19. stavkom 2. i. 3. ovih Općih
uvjeta.

*2.3. Stomatološka zdravstvena zaštita (polivalentna)*
2.3.1. Obveze ustanove, odnosno privatnika

Članak 25.

Ustanova za svoje radnike, doktore stomatologije, odnosno privatnik obvezuju se
pružiti stomatološku zdravstvenu zaštitu osiguranoj osobi za slučaj ozljede na
radu i profesionalne bolesti, te se obvezuje o učinjenom voditi evidenciju.
Ustanova za svoje radnike, doktore stomatologije, odnosno privatnik obvezuju se:
– zahtijevati od osigurane osobe da potpisom u zdravstvenom kartonu potvrdi
suglasnost za osobno snošenje troškova koji su izvan standarda prava na
zdravstvenu zaštitu iz obveznog zdravstvenog osiguranja zaštite zdravlja na
radu,
– obvezno izdati račun osiguranoj osobi Zavoda za zdravstvenu uslugu koju je
osobno snosila.
Ustanova za svoje radnike, doktore stomatologije, odnosno privatnik obvezuju se
da će račun iz stavka 2. podstavka 2. izdati u 2 primjerka, od kojih će jedan
uručiti osiguranoj osobi, dok drugi zadržava doktor stomatolog za ustanovu,
odnosno privatnik.
Ustanova za svoje radnike, doktore stomatologije, odnosno privatnik obvezuju se
troškove zubotehničara nadoknaditi ustanovi, odnosno privatniku osnovom
ispostavljenih osobnih računa, a prema ovjerenim potvrdama o potrebi izrade ili
popravka stomatološkog pomagala.
Ustanova za svoje radnike, doktore stomatologije, odnosno privatnik obvezuju se
platiti zubotehničaru troškove za izrađeno stomatološko– protetsko pomagalo
odmah, a najkasnije u roku do 5 dana računajući od dana zaprimanja sredstava od
Zavoda za ispostavljene i priznate osobne račune za izrađeno stomatološko–
protetsko pomagalo.

2.3.2. Izvješća

Članak 26.

U izvješću iz članka 19. ovih Općih uvjeta ustanova za svoje radnike, doktore
stomatologije, odnosno privatnik obvezuju se posebno:
– iskazivati izvršenje rada u dijelu izrade stomatološko– protetskih pomagala za
standard prava u stomatološko-protetskoj zdravstvenoj zaštiti osiguranih osoba
Zavoda utvrđenih Pravilnikom o uvjetima i načinu ostvarivanja prava na
ortopedska i druga pomagala i odredbama članka 4. Pravilnika o standardima,
– iskazivati izvršenje rada u dijelu obveznih preventivnih postupaka prema
odredbama članka 4. Pravilnika o standardima,
– iskazivati izvršenje rada u dijelu kurativne i palijativne stomatološke
zdravstvene zaštite.
Ustanova za svoje radnike, doktore stomatologije, odnosno privatnik obvezuju se
izvješća o izvršenju rada u dijelu izrade stomatološko– protetskih pomagala
dostaviti Zavodu u roku utvrđenom člankom 19. stavkom 2. ovih Općih uvjeta.

*2.4. Zdravstvena njega u kući bolesnika*
2.4.1. Obveze ustanove, odnosno privatnika

Članak 27.

Ustanova, odnosno privatnik obvezuju se provoditi ugovorenu zdravstvenu njegu na
području utvrđenom Osnovnom mrežom zdravstvene djelatnosti (u daljnjem tekstu:
Mreža), a u skladu s odredbama općeg akta Zavoda o uvjetima i načinu
ostvarivanja prava na zdravstvenu njegu u kući bolesnika.
Ustanova, odnosno privatnik obvezuju se zdravstvenu njegu provoditi u skladu s
prethodno izdanim odobrenjem ovlaštenog doktora Zavoda, a prema uputama i pod
stručnim nadzorom ugovornog doktora medicine rada i patronažne sestre.
Ustanova, odnosno privatnik obvezuju se ugovorenu zdravstvenu njegu provoditi
unutar 40 radnih sati tjedno po radniku ustanove, odnosno privatniku.

2.4.2. Izvješća

Članak 28.

Ustanova, odnosno privatnik obvezuju se radi praćenja ugovorene i izvršene
zdravstvene njege, redovito i uredno voditi, te Zavodu dostavljati na posebnim
tiskanicama dnevno izvješće po osiguranim osobama, broju i vrsti pruženih
postupaka, te broju sati pružene njege, odnosno broju bodova za izvršene
postupke posebice za svakog ugovorenog zdravstvenog radnika, te uz izvješće
priložiti svu potrebnu dokumentaciju.
Ustanova, odnosno privatnik obvezuju se najmanje jednom mjesečno predati
izvješće nadležnoj patronažnoj sestri o provedenim postupcima zdravstvene njege
i stanju osigurane osobe na tiskanici »Mjesečno izvješće o provedenoj
zdravstvenoj njezi u kući«, koja je sastavni dio ovih Općih uvjeta.
Ustanova, odnosno privatnik obvezuju se da će uz račun o izvršenoj ugovorenoj
zdravstvenoj njezi dostaviti i prijedlog o provođenju zdravstvene njege i jedan
primjerak izvješća iz stavka 2. ovog članka nadležnoj područnoj službi Zavoda.
Zavod je obvezan mjesečno pratiti izvršenje ugovorene zdravstvene njege u kući
bolesnika po ugovorenom zdravstvenom radniku ustanove, odnosno privatnika,
razvrstano po ugovornom timu medicine rada koji su ih odabrali za izvršenje
zdravstvene njege za njega opredijeljenih osiguranih osoba, kontrolirati bodovno
izvršenje u odnosu na utvrđeni standard i osnovom izvješća o izvršenju
poduzimati odgovarajuće mjere iz svoje nadležnosti u skladu sa sklopljenim
ugovorom o provođenju primarne zdravstvene zaštite iz obveznog zdravstvenog
osiguranja zaštite zdravlja na radu.

*2.5. Laboratorijska dijagnostika*
2.5.1. Obveze ustanove, odnosno privatnika

Članak 29.

Ustanova, odnosno privatnik obvezuju se provoditi za osigurane osobe
laboratorijske pretrage (laboratorijsko-dijagnostičke postupke) na razini
primarne i sekundarne zdravstvene zaštite utvrđene člankom 13. Pravilnika o
standardima.

Članak 30.

Ustanova, odnosno privatnik obvezuju se u dogovoru s ugovornom ustanovom,
odnosno ugovornim privatnikom, na čijem području provode laboratorijske usluge
na razini specifične zdravstvene zaštite, a radi prikupljanja laboratorijskih
uzoraka i vađenje krvi u njihovim ordinacijama, osigurati im odgovarajući broj
vacutainera, odnosno drugog potrošnog materijala, kao i dnevni prijevoz
prikupljenih uzoraka iz ordinacija u laboratorij.

2.5.2. Izvješća

Članak 31.

Ustanova, odnosno privatnik obvezuju se uredno voditi svu potrebnu
dokumentaciju, te sastavljati i dostavljati izvješća Zavodu u skladu s člankom
19. stavkom 2. i 3. ovih Općih uvjeta.

*2.6. Ljekarništvo*
2.6.1. Obveze ustanove, odnosno privatnika

Članak 32.

Ustanova, odnosno privatnik obvezuju se da će za osigurane osobe osigurati
lijekove s Osnovne liste lijekova i Dopunske liste lijekova, zavojni materijal
za potrebe kućnog liječenja, odnosno zdravstvene njege, koji se osiguranim
osobama Zavoda propisuju na recept, te ortopedska i druga pomagala.

Članak 33.

Ustanova, odnosno privatnik obvezuju se prilikom izdavanja lijeka utvrđenog
Osnovnom listom lijekova, odnosno Dopunskom listom lijekova označiti na receptu
šifru lijeka, cijenu lijeka utvrđenu Osnovnom listom lijekova, odnosno cijenu
lijeka utvrđenu Dopunskom listom lijekova koja tereti sredstva obveznog
zdravstvenog osiguranja zaštite zdravlja na radu, količinu lijeka, cijenu usluge
utvrđene u skladu s člankom 41. Odluke o ugovaranju, iznos na teret sredstava
obveznog zdravstvenog osiguranja zaštite zdravlja na radu, šifru ustanove,
odnosno privatnika, datum izdavanja lijeka, šifru ljekarnika, te ovjeriti recept
pečatom ustanove odnosno privatnika i potpisom ljekarnika.
Ustanova odnosno privatnik obvezuju se izdati na recept samo onaj lijek koji je
propisan na receptu i pod uvjetom da je propisan u skladu s odredbama Zakona,
Zakona o lijekovima i medicinskim proizvodima, Pravilnika o načinu propisivanju
i izdavanju lijekova na recept, Pravilnika o načinu razvrstavanja lijekova, te
propisivanju i izdavanju lijekova i drugih općih akata Zavoda.

Članak 34.

Ustanova, odnosno privatnik obvezuju se na magnetskom mediju dostavljati podatke
unesene prilikom obrade recepata.
Ustanova, odnosno privatnik obvezuju se na način propisan stavkom 1. ovog članka
dostavljati podatke unesene prilikom obrade potvrde o ortopedskim i drugim
pomagalima.
Za uslugu iz stavka 1. i 2. ovog članka Zavod se obvezuje platiti ustanovi,
odnosno privatniku naknadu obračunatu u skladu s odredbama Popisa postupaka i
vrijednosti boda za ljekarništvo.

Članak 35.

Ustanova, odnosno privatnik obvezuju se u slučaju spriječenosti u pružanju
ugovorenih ljekarničkih usluga zbog prestanka rada ljekarne, ljekarničke
jedinice ili depoa, odnosno nekog drugog razloga, pisano izvijestiti nadležnu
područnu službu Zavoda u roku od 48 sati od dana nastupanja spriječenosti,
odnosno prestanka rada.
Ustanova, odnosno privatnik obvezuju se voditi financijsko i materijalno
knjigovodstvo u skladu sa zakonskim propisima.

*2.7. Djelatnost hitne medicinske pomoći*
Članak 36.

Odredbe članka 2. do 35. ovih Općih uvjeta, u dijelu koji se odnose na opće
uvjete ugovora, prava i obveze ustanova, odnosno privatnika, opskrbe tiskanicama
uputnica i recepata, vođenje evidencija i dostavljanje izvješća, ispostavljanje
računa, osiguravanje lijekova utvrđenih Osnovnom listom lijekova i Dopunskom
listom lijekova, ispostavljanja posebnih računa i druge odgovarajuće odredbe
primjenjuju se i na ustanove koje provode djelatnost hitne medicinske pomoći.

IV. SPECIJALISTIČKO–KONZILIJARNA I BOLNIČKA ZDRAVSTVENA ZAŠTITA

1. OPĆI UVJETI UGOVORA ZA SVE DJELATNOSTI SPECIJALISTIČKO–KONZILIJARNE I
BOLNIČKE ZDRAVSTVENE ZAŠTITE
 *1.1. Obveze ustanove, odnosno privatnika*
Članak 37.

Ustanova, odnosno privatnik obvezuju se pri provođenju ugovorene zdravstvene
zaštite pridržavati se utvrđenih postupnika predlaganja pojedinih dijagnostičkih
postupaka.
Ugovorne strane su suglasne da ustanova, odnosno privatnik neće financirati
klinička ispitivanja lijekova i znanstvene projekte iz sredstava obveznog
zdravstvenog osiguranja zaštite zdravlja na radu.

*1.2. Provođenje ugovorene zdravstvene zaštite*
Članak 38.

Ustanova, odnosno privatnik obvezuju se da će osiguranu osobu upućenu radi
korištenja specijalističko–konzilijarne zdravstvene zaštite primiti na
specijalističko–konzilijarnu, odnosno dijagnostičku obradu koju ima ugovorenu sa
Zavodom odmah, a najkasnije u rokovima propisanim člankom 28. Odluke o
ugovaranju računajući od dana kad im se osigurana osoba s uputnicom ugovornog
tima medicine rada prvi put javila.
Ustanova se obvezuje osiguranika upućenog radi korištenja bolničke zdravstvene
zaštite koju ima ugovorenu sa Zavodom primiti odmah, a najkasnije u rokovima
propisanim člankom 29. Odluke o ugovaranju računajući od dana kad joj se
osigurana osoba s uputnicom ugovornog tima medicine rada prvi put javila.
Ustanova, odnosno privatnik obvezuju se da će zdravstvenu zaštitu iz stavka 1. i
2. ovog članka, osim zdravstvene zaštite iz članka 30. Odluke o ugovaranju (prvi
specijalistički pregled) pružiti osiguranoj osobi na osnovi uputnice ugovornog
tima medicine rada bez obzira koji je ugovorni subjekt Zavoda naznačen na
uputnici kako bi se osiguralo pravo osigurane osobe da bira ugovornu ustanovu,
odnosno ugovornog privatnika radi korištenja specijalističko-konzilijarne i
bolničke zdravstvene zaštite.

Članak 39.

Ustanova, odnosno privatnik se obvezuju Zavodu naknaditi trošak na ime sredstava
koje je Zavod vratio osiguranoj osobi za obavljeni prvi specijalistički pregled
u neugovornoj zdravstvenoj ustanovi, odnosno kod neugovornog zdravstvenog
radnika privatne prakse u slučajevima kada osiguranoj osobi, koja im je upućena
od strane ugovornog tima medicine rada, nisu osigurali prvi specijalistički
pregled u roku od 15 dana od dana njezinog prvog javljanja ustanovi, odnosno
privatniku.
Ugovorne strane su suglasne da se osim u slučaju iz stavka 1. ovog članka i u
drugim slučajevima nepridržavanja preuzetih ugovornih obveza u svezi pružanja
zdravstvene zaštite iz obveznog zdravstvenog osiguranja zaštite zdravlja na radu
primjene odredbe članka 6. ovih Općih uvjeta.

Članak 40.

Ustanova za svoje radnike, doktore specijaliste, odnosno privatnik specijalist
obvezuju se da će u slučaju kada nakon obavljenog specijalističkog pregleda
indiciraju potrebu za dodatnom specijalističkom obradom, osiguranoj osobi
ugovoriti termine za specijalističke preglede, odnosno dijagnostičke postupke
koje ugovorna zdravstvena ustanova u kojoj radi, odnosno ordinacija privatne
prakse ima ugovorene sa Zavodom.

*1.3. Racionalna farmakoterapija*
Članak 41.

Ustanova za svoje radnike, doktore specijaliste, odnosno privatnik specijalist
obvezuju se da će prilikom davanja nalaza, mišljenja i preporuke koje daju
ugovornom doktoru medicine rada glede farmakoterapije, pridržavati se potvrđenih
kliničkih smjernica, te voditi računa o načelima racionalne farmakoterapije.
Ustanova za svoje radnike, doktore specijaliste, odnosno privatnik specijalist
obvezuju se osigurati na faksimilu jasno vidljiv identifikacijski broj
dodijeljen od Hrvatskog zavoda za javno zdravstvo.
Ustanova za svoje radnike, doktore specijaliste, odnosno privatnik specijalist
obvezuju se da će preporučivati lijekove utvrđene Osnovnom listom lijekova, te
prema odabiru osigurane osobe lijekove utvrđene Dopunskom listom lijekova i to u
pravilu samo one koji su indicirani za djelatnost doktora specijalista koji ih
preporučuje.
Ustanova za svoje radnike, doktore specijaliste, odnosno privatnik specijalist
obvezuju se da će prilikom preporučivanja farmakoterapije osiguranoj osobi na
medicinskoj dokumentaciji upisati tekst: »Umjesto preporučenog lijeka izabrani
doktor medicine rada može propisati i drugi lijek istog razreda učinkovitosti u
odgovarajuće jakim dozama.«.

Članak 42.

Ustanova za svoje radnike, odnosno privatnik obvezuju se da će prilikom primjene
lijekova u liječenju osiguranim osobama pridržavati se odredaba članka 8. Odluke
o ugovaranju.
Ustanova za svoje radnike, odnosno privatnik obvezuju se da neće osiguranoj
osobi koji je uključen u klinička ispitivanja lijekova, na teret obveznog
zdravstvenog osiguranja zaštite zdravlja na radu primijeniti lijekove i
dijagnostičke postupke koji su vezani uz ta klinička ispitivanja.

2. OPĆI UVJETI UGOVORA IZVANBOLNIČKE SPECIJALISTIČKO–KONZILIJARNE ZDRAVSTVENE
ZAŠTITE

*2.1. Obveze ustanove, odnosno privatnika*
Članak 43.

Ustanova se obvezuje da će u slučaju spriječenosti svojih radnika, doktora
specijalista, u obavljanju ugovorenih zdravstvenih djelatnosti osigurati
zamjenu, a kada spriječenost traje duže od 15 dana o tome izvijestiti nadležnu
područnu službu Zavoda.
Privatnik specijalist obvezuje se da će u slučaju svoje spriječenosti u
provođenju ugovorene zdravstvene zaštite osigurati zamjenu u skladu s odredbom
članka 148. Zakona o zdravstvenoj zaštiti, a kada će spriječenost predvidivo
trajati duže od 15 dana da će o tome odmah po saznanju, izvijestiti nadležnu
područnu službu Zavoda.

Članak 44.

Ako tijekom ugovornog razdoblja, na područjima gdje je Mreža u djelatnosti
fizikalne terapije u kući bolesnika popunjena iznad potrebnog broja
fizioterapeuta utvrđenog Mrežom, dođe do promjena broja radnika u odnosu na
ugovoreni broj radnika na način da se smanji broj fizioterapeuta koji provode
fizikalnu terapiju u kući bolesnika, ugovorne strane su suglasne da će nastalu
promjenu urediti dodatkom ugovoru, a radi potrebe usklađivanja broja ugovorenih
izvršitelja s potrebnim brojem izvršitelja utvrđenih Mrežom.
Odredbe stavka 1. ovog članka ne odnose se na privatnika i ustanovu koji imaju
do dva ugovorena fizioterapeuta koje provode fizikalnu terapiju u kući
bolesnika.

*2.2. Izvješća*
Članak 45.

Ustanova, odnosno privatnik obvezuju se da će radi praćenja ugovorene i izvršene
specijalističko– konzilijarnu zdravstvene zaštite redovito i uredno voditi svu
potrebnu dokumentaciju i dnevna izvješća po ordinacijama
specijalističko-konzilijarne zdravstvene zaštite, odnosno dijagnostičkim
jedinicama, za ugovorene djelatnosti.
Ustanova, odnosno privatnik obvezuju se radi praćenja ugovorenih i izvršenih
usluga fizikalne terapije u kući, redovito i uredno voditi svu potrebnu
dokumentaciju, te voditi dnevno izvješće po osiguranim osobama o broju i vrsti
postupaka pružene fizikalne terapije u kući, po svakom ugovorenom zdravstvenom
radniku.

Članak 46.

Ustanova za svog radnika, doktora stomatologije – specijalista protetičara,
odnosno privatnik, doktor stomatologije, specijalist protetičar obvezuje se
izvršenje rada u dijelu izrade stomatoloških pomagala iskazivati u skladu s
odredbama Pravilnika o uvjetima i načinu ostvarivanja prava na ortopedska i
druga pomagala i članka 37. i 38. Odluke o ugovaranju.

3. OPĆI UVJETI UGOVORA BOLNIČKE ZDRAVSTVENE ZAŠTITE SA
SPECIJALISTIČKO–KONZILIJARNOM ZDRAVSTVENOM ZAŠTITOM

*3.1. Obveze ustanove*
Članak 47.

Ustanova se obvezuje voditi računa o racionalnom izdavanju lijekova utvrđenih
Osnovnom listom lijekova i Dopunskom listom lijekova iz bolničke ljekarne po
klinikama, zavodima i odjelima, odnosno voditi evidenciju o utrošenim lijekovima
po osiguranim osobama.
Ustanova se obvezuje osiguranoj osobi, radi nastavka liječenja kod ugovornog
doktora medicine rada, prilikom otpusta, a do završetka terapije, osigurati
lijekove utvrđene Osnovnom listom lijekova i Dopunskom listom lijekova koji se
mogu primjenjivati samo u bolničkim zdravstvenim ustanovama.
Ustanova se obvezuje najmanje 7 dana prije otpusta s bolničkog liječenja
osiguranoj osobi propisati sva potrebna pomagala koja će koristiti nakon izlaska
iz bolničke zdravstvene ustanove, a prema medicinskoj indikaciji utvrđenoj
Pravilnikom o uvjetima i načinu ostvarivanja prava na ortopedska i druga
pomagala.
Ustanova se obvezuje najkasnije dan prije otpuštanja osigurane osobe s bolničkog
liječenja, kada se radi o teškom bolesniku za kojeg je potrebno utvrditi uvjete
i način daljnjeg pružanja zdravstvene zaštite kod kuće, izvijestiti njezinog
ugovornog doktora medicine rada o datumu otpusta iz bolnice kako bi mogao
postupiti u skladu s odredbama članka 21. ovih Općih uvjeta.
Kada se utvrdi da je nužno daljnje liječenje osigurane osobe Zavoda u ugovornoj
zdravstvenoj ustanovi u kojoj se provode složeniji ili najsloženiji postupci,
ustanova se obvezuje pravovremeno osigurati premještaj osigurane osobe radi
provođenja kontinuiranog liječenja.
Ustanova se obvezuje u skladu s pravilima struke i općim aktima Zavoda, ako za
to postoji medicinska indikacija, osigurati pravovremeni smještaj osigurane
osobe u specijalnoj bolnici.

*3.2. Izvješća*
Članak 48.

Ustanova se obvezuje redovito i uredno voditi svu potrebnu dokumentaciju radi
potrebe praćenja izvršenja rada:
– za bolničko liječenje: temperaturnu listu i povijest bolesti
– za specijalističko– konzilijarnu zdravstvenu zaštitu: dnevno izvješće o
izvršenom radu po specijalističkim ordinacijama
– za specijalističku dijagnostiku: dnevno izvješće o izvršenom radu po
dijagnostičkim jedinicama
– za specijalističko– konzilijarnu zdravstvenu zaštitu – dnevnu bolnicu: dnevno
izvješće o izvršenom radu po djelatnostima
– za kroničnu hemodijalizu: mjesečno izvješće o broju provedenih postupaka
hemodijalize.
Ustanova se obvezuje da će na osnovi dokumentacije iz stavka 1. ovog članka
dostavljati izvješća:
– za provođenje eksplantacijskih/transplantacijskih programa: mjesečno izvješće
o vrsti i broju provedenih eksplantacijskih/transplantacijskih postupaka na
tiskanici koja je sastavni dio ovih Općih uvjeta.
– za provođenje posebno ugovorenih postupaka koji se plaćaju prema terapijskom
postupku (PPTP): mjesečno izvješće o vrstama i broju izvršenih postupaka na
tiskanici koja je sastavni dio ovih Općih uvjeta.
Ustanova koja posjeduje ovjereni elektronički potpis u skladu s člankom 4. i 10.
Zakona o elektroničkom potpisu, može izvješća iz stavka 2. ovog članka dostaviti
Zavodu na magnetskom mediju uz uvjet da su podaci dani u formatu propisanih
tiskanica.

V. ZDRAVSTVENA DJELATNOST NA RAZINI ZDRAVSTVENIH ZAVODA

1. OPĆI UVJETI UGOVORA ZA SVE RAZINE ZDRAVSTVENE ZAŠTITE

*1.1. Obveze ustanove*
Članak 49.

Ustanova se obvezuje u slučaju spriječenosti svojih radnika, doktora medicine u
obavljanju ugovorenih zdravstvenih djelatnosti osigurati zamjenu, a kada
spriječenost traje duže od 15 dana obvezni su o tome izvijestiti nadležni
područnu službu Zavoda.

2. OPĆI UVJETI UGOVORA ZA POJEDINE RAZINE ZDRAVSTVENE ZAŠTITE

*2.1. Primarna razina zdravstvene zaštite*
2.1.1. Izvješća

Članak 50.

Ustanova se obvezuje zbog praćenja izvršenja rada za svaki tim posebice uredno
voditi svu potrebnu dokumentaciju, dnevna izvješća, te na osnovi njih
sastavljati mjesečna izvješća na za to propisanim tiskanicama i dostavljati ih
najkasnije do 5. u mjesecu za prethodni mjesec nadležnoj područnoj službi
odnosno ispostavi Zavoda.

2.1.2. Uputnice

Članak 51.

Zavod se obvezuje osigurati ustanovi, za svaki ugovoreni tim medicine rada
posebice, potreban broj brojčano označenih tiskanica uputnica utvrđenih u članku
20. Pravilnika o standardima.
Ustanova se obvezuje da će njezini radnici doktori medicine rada prilikom
izdavanja uputnica osiguranim osobama pridržavati se odredaba članka 14. stavka
3., 4. i 6. ovih Općih uvjeta.
Ustanova se obvezuje za svoje radnike, doktore medicine rada pratiti broj
izdanih uputnica za specijalističko– konzilijarnu zdravstvenu zaštitu po
osiguranim osobama na posebnim dnevnim i mjesečnim izvješćima.

*2.2. Specijalističko konzilijarna zdravstvena zaštita*
2.2.1. Obveze ustanove

Članak 52.

Ustanova se obvezuje provoditi ugovorenu specijalističko– konzilijarnu i
dijagnostičku zdravstvenu zaštitu, a maksimalno unutar 40 radnih sati tjedno po
radniku ustanove.
Ustanova se obvezuje uskladiti radno vrijeme svih ordinacija
specijalističko-konzilijarne zdravstvene zaštite, odnosno dijagnostičkih
jedinica s odredbama Zakona o zdravstvenoj zaštiti, Naredbe i Pravilnika o
radnom vremenu, posebno vodeći računa da 20% ukupnog kapaciteta rada
(ordinacija, odnosno dijagnostičkih jedinica) ustanove radi radnim danom do 19
sati, u cilju osiguranja dostupnosti specijalističko–konzilijarne zdravstvene
zaštite osiguranicima Zavoda.

2.2.2. Izvješća

Članak 53.

Ustanova se obvezuje radi praćenja ugovorene i izvršene
specijalističko-konzilijarne zdravstvene zaštite redovito i uredno voditi svu
potrebnu dokumentaciju, te voditi dnevno izvješće o izvršenom radu po
ordinacijama specijalističko-konzilijarne zdravstvene zaštite, odnosno
dijagnostičkim jedinicama za ugovorene djelatnosti.

VI. IZMJENE I DOPUNE OPĆIH UVJETA

Članak 54.

Ugovorne strane su suglasne da će Zavod u slučaju izmjena i dopuna ovih Općih
uvjeta, iste dostaviti ugovornim subjektima Zavoda kako bi ih priložili ugovoru
kao njegov sastavni dio, te da se radi prihvaćanja tih Općih uvjeta neće
sklapati dodaci ugovoru.
Ugovorne strane su suglasne da ih Opći uvjeti iz stavka 1. ovog članka obvezuju
od dana kada su ih ugovorni subjekti Zavoda zaprimili.

VII. PRIJELAZNE I ZAVRŠNE ODREDBE

Članak 55.

Ovi Opći uvjeti nakon pribavljene suglasnosti ministra nadležnog za zdravstvo
stupaju na snagu osmoga dana od dana objave u »Narodnim novinama«.

Klasa: 025–04/07–02/9
Urbroj: 339–07–1
Zagreb, 22. studenoga 2007.

Predsjednica Upravnog vijeća
Hrvatskog zavoda za zdravstveno
osiguranje zaštite
zdravlja na radu
**mr. Dubravka Jadro**, v. r.

[PRIJAVA OZLJEDE/BOLESTI](dodatni/378742.pdf)

[OBAVIJEST USTANOVE, TRGOVAČKOG DRUŠTVA ODNOSNO DOKTORA
PRIVATNE PRAKSE O ZAMJENI DOKTORA U VRIJEME NJEGOVE PRIVREMENE
SPRIJEČENOSTI ZA RAD](dodatni/378743.pdf)

[UPUTNICA ZA LABORATORIJ PRIMARNE ZDRAVSTVENE ZAŠTITE](dodatni/378744.pdf)

[IZVJEŠĆE O STOPI BOLOVANJA ZA POSLODAVCA](dodatni/378745.pdf)

[IZVJEŠĆE/PLAN PATRONAŽNE SESTRE
(POČETAK ZDRAVSTVENE NJEGE U KUĆI OSIGURANE OSOBE)](dodatni/378746.pdf)

[IZVJEŠĆE/PLAN PATRONAŽNE SESTRE
(PRODUŽENJE ZDRAVSTVENE NJEGE U KUĆI OSIGURANE
OSOBE)](dodatni/378747.pdf)

[MJESEČNO IZVJEŠĆE O PROVEDENOJ ZDRAVSTVENOJ NJEZI U KUĆI](dodatni/378748.pdf)

[MJESEČNO IZVJEŠĆE
o vrsti i broju izvršenih eksplantacijskih/transplantacijskih postupaka](dodatni/378749.pdf)

[MJESEČNO IZVJEŠĆE
o vrsti i broju izvršenih PPTP postupaka](dodatni/378750.pdf)

Ostalo, NN 125/2007-3590
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)